b'\n_START_ARTICLE_\nEdvin Avellan\n_START_PARAGRAPH_\nEdvin Avellan (1. toukokuuta 1830 Ahlainen \xe2\x80\x93 28. marraskuuta 1912 Pori) oli suomalainen tilanomistaja, valtiop\xc3\xa4iv\xc3\xa4mies, k\xc3\xa4\xc3\xa4nt\xc3\xa4j\xc3\xa4 ja kirjailija. H\xc3\xa4n k\xc3\xa4ytti nimimerkkej\xc3\xa4 E. A., E. T. ja Edv. Tarkki._NEWLINE_Avellanin vanhemmat olivat tilanomistaja Gustaf Adolf Avellan ja Kallista Fredrika Tennberg. H\xc3\xa4n k\xc3\xa4vi Rauman pedagogiota, Porin triviaalikoulua ja Turun lukiota ja p\xc3\xa4\xc3\xa4si ylioppilaaksi Helsingiss\xc3\xa4 1848._NEWLINE_Avellan toimi Tampereen ala-alkeiskoulun vt. opettajana 1854\xe2\x80\x931855, Uudessakaarlepyyss\xc3\xa4 toimineen Vaasan yl\xc3\xa4alkeiskoulun vt. kollegana 1855, H\xc3\xa4meenlinnan yl\xc3\xa4alkeiskoulun 3. kollegana 1855\xe2\x80\x931862 ja Porin yl\xc3\xa4alkeiskoulun historian ja maantiedon kollegana vuodesta 1862. H\xc3\xa4n j\xc3\xa4i virkavapaalle 1865 ja sai eron opettajan virasta 1867. Avellan hoiti t\xc3\xa4m\xc3\xa4n j\xc3\xa4lkeen Ahlaisten Kellahdessa omistamaansa Kellahden s\xc3\xa4terirusthollia jonka h\xc3\xa4n oli saanut perinn\xc3\xb6ksi is\xc3\xa4ns\xc3\xa4 kuoltua 1859. H\xc3\xa4n osallistui s\xc3\xa4\xc3\xa4tyvaltiop\xc3\xa4iville talonpoikaiss\xc3\xa4\xc3\xa4dyn edustajana 1877-1878, 1882, 1885, 1888, 1891, 1894, 1897, 1899 ja 1900. Avellan sai kunnallisneuvoksen arvon 1879._NEWLINE_Avellan tunnettiin my\xc3\xb6s suomentajana. H\xc3\xa4n k\xc3\xa4\xc3\xa4nsi suomeksi muun muassa Johan Ludvig Runebergin runoja sek\xc3\xa4 Friedrich von Schillerin murhen\xc3\xa4ytelm\xc3\xa4n Orleansin neisyt. Avellan oli mukana suomentamassa yhdess\xc3\xa4 Aleksanteri Rahkosen, Julius Krohnin (Suonio) ja Antti T\xc3\xb6rneroosin (Tuokko) kanssa Runebergin V\xc3\xa4nrikki Stoolin tarinoita. Suomennoksen ensimm\xc3\xa4inen osa ilmestyi 1867. My\xc3\xb6hemmin ryhm\xc3\xa4\xc3\xa4n liittyi Paavo Cajander, jonka nimeen V\xc3\xa4nrikki Stoolin tarinoiden suomennos on yleens\xc3\xa4 liitetty. Suomennoksen toinen osa ilmestyi 1877, ja kirjaa painettiin vuoteen 1904 menness\xc3\xa4 140\xc2\xa0000 kappaletta._NEWLINE_Avellan perusti kansankirjaston Ahlaisiin jo 1850, ja h\xc3\xa4n oli my\xc3\xb6s mukana sis\xc3\xa4l\xc3\xa4hetysty\xc3\xb6ss\xc3\xa4._NEWLINE_Avellan oli naimisissa Katarina Ulrika Hahnssonin (1832\xe2\x80\x931901) kanssa. Heill\xc3\xa4 oli kaksi lasta, tyt\xc3\xa4r Elli Kallista Sofia Avellan (1860\xe2\x80\x931926) ja poika Niilo Johannes Avellan (1868\xe2\x80\x931938). Niilo J. Avellan toimi Lahden yhteiskoulun rehtorina 1897\xe2\x80\x931914 ja julkaisi historiatutkimuksia muun muassa kolmiosaisen teoksen Entisen Ulvilan pit\xc3\xa4j\xc3\xa4n maatilat. Niilo Avellanin puoliso Sylvia Avellan (o.s. Renqvist; 1870\xe2\x80\x931920) on tullut tunnetuksi kirjeenvaihdostaan kirjailija Joel Lehtosen kanssa.'